病起四詩 一節食
作者：陳造
朝代：宋

paragraphs: 醫經戒多食，書惡殄天物。
細茹取微足，衛生此其術。
是銘當匕筯，况我已衰疾。
胡爲冒所戒，一卧復十日。
恙疴不虛生，一一自口實。
大嚼健武事，欲强蒲柳質。
行年踰知命，備歷世纖悉。
山膚與水豢，嘗味幾十七。
婪酣復不已，頤正昧終吉。
昔人議四凶，饕餮乃其一。
不見辟穀翁，曾是漢良弼。